**DĖL ROKIŠKIO RAJONO SAVIVALDYBĖS 2023 METŲ PRIORITETINIŲ RENGINIŲ SĄRAŠO PATVIRTINIMO**

2022 m. rugsėjo 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 13 punktu ir Rokiškio rajono savivaldybės 2021 m. lapkričio 26 d. sprendimu Nr. TS-238 patvirtintu Rokiškio rajono savivaldybės prioritetinių renginių sąrašo sudarymo ir finansavimo tvarkos aprašu, Rokiškio rajono savivaldybės taryba n u s p r e n d ž i a:

Patvirtinti Rokiškio rajono savivaldybės 2023 metų prioritetinių renginių sąrašą (pridedama).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO„DĖL ROKIŠKIO RAJONO SAVIVALDYBĖS 2023 METŲ PRIORITETINIŲ RENGINIŲ SĄRAŠO PATVIRTINIMO“**

**AIŠKINAMASIS RAŠTAS**

2022-09-30

Rokiškis

**Sprendimo projekto tikslai ir uždaviniai.** Sprendimo tikslas – patvirtinti reikšmingiausių 2023 metų Rokiškio rajono renginių sąrašą, numatyti jiems įgyvendinti reikalingas savivaldybės biudžeto lėšas.

**Teisinio reguliavimo nuostatos.** Lietuvos Respublikos vietos savivaldos įstatymas, Rokiškio rajono savivaldybės tarybos 2021 m. lapkričio 26 d. sprendimas Nr. TS-238 „Dėl Rokiškio rajono savivaldybės prioritetinių renginių sąrašo sudarymo ir finansavimo tvarkos aprašo patvirtinimo“.

**Spendimo projekto esmė.** Pagal Rokiškio rajono savivaldybės prioritetinių renginių sąrašo sudarymo ir finansavimo tvarkos aprašo (toliau – tvarkos aprašas) 17 punktą Rokiškio rajono savivaldybės 2023 metų prioritetinių renginių sąrašas tvirtinamas Rokiškio rajono savivaldybės tarybos sprendimu.

Rokiškio rajono savivaldybės administracija paraiškų priėmimo laikotarpiu 2022 m. balandžio 1 d. – 2022 m. liepos 29 d. gavo 21 paraišką (19 – kultūros, 2 sporto renginių), 2 kultūros ir meno premijų skyrimo prašymus ir 1 valstybinių ir kalendorinių švenčių ciklo finansavimo prašymą. Su paraiškomis susipažinti galima Rokiškio rajono savivaldybės administracijos Komunikacijos ir kultūros skyriuje, Švietimo ir sporto skyriuje.

Vadovaujantis tvarkos aprašo 10 punktu, po administracinio vertinimo paraiškas papildyti paprašyti 7 teikėjai. Paraiškas būtina informacija papildė 6 teikėjai. Vadovaujantis tvarkos aprašo 11 punktu, turinio vertinimui perduotos 18 kultūros paraiškų, 2 sporto paraiškos.

2022 m. rugpjūčio 30 d. Rokiškio rajono savivaldybės kultūros ir turizmo tarybos posėdyje bendru sutarimu parengta rekomendacija dėl kultūros renginių. 2022 m. rugpjūčio 30 d. Rokiškio rajono savivaldybės sporto ir sveikatinimo tarybos posėdyje bendru sutarimu parengta rekomendacija dėl sporto renginio finansavimo. Šio tarybos sprendimo priedas „Rokiškio rajono savivaldybės 2023 metų prioritetinių renginių sąrašas“ parengtas minėtųjų rekomendacijų pagrindu. Tos pačios renginių grupės (kaip įvardintos tvarkos aprašo 6 punkte) renginiai išdėstyti pagal turinio vertinimo balų eilę. Renginiams rekomenduojamos skirti lėšos paskirstytos laikantis praėjusių 2022 metų Rajono renginių priemonės finansavimo ir Respublikinių ir tarptautinių renginių priemonės finansavimo apimčių.

Tvarkos aprašo 11.5. punkte numatyta, jog vienais kalendoriniais metais į prioritetinių renginių sąrašą įtraukiami ne daugiau kaip 2 naują tradiciją formuojantys renginiai.

Pareiškėjai, kurių renginiai neįtraukiami į Rokiškio rajono savivaldybės 2023 metų prioritetinių renginių sąrašą, informuojami apie galimybę teikti panašaus turinio paraiškas regioninei Tolygios kultūrinės raidos programai (numatomi paraiškų priėmimo laikotarpiai – 2022 m. rugsėjo-spalio mėn.; 2023 m. kovo-balandžio mėn.); Rokiškio rajono savivaldybės nevyriausybinių kultūros organizacijų projektų, etninės kultūros, istorijos ir tautinės atminties puoselėjimo veiklų finansavimo, kaimo kultūrinės veiklos priemonėms (informacija apie numatomus paraiškų priėmimo laikotarpius viešinama Rokiškio rajono savivaldybės interneto svetainėje, Komunikacijos ir kultūros skyriaus informacijos skiltyje).

Šiame aiškinamajame rašte pateikiama informacija apie visas gautas ir įvertintas renginių paraiškas nurodant visą renginiui organizuoti reikalingą sumą, iš savivaldybės biudžeto prašomą sumą ir ekspertų grupių rekomenduojamą skirti sumą:

|  |  |  |  |
| --- | --- | --- | --- |
| Renginio grupė | Paraiškos teikėjas | Renginio pavadinimas; visa reikalinga suma, Eur; prašoma suma, Eur | Siūloma skirti savivaldybės biudžeto lėšų suma, Eur |
| 1. Rajonui reikšmingų kultūros ir meno premijų įteikimo ceremonijos | | |  |
| 1.1. | Rokiškio Rudolfo Lymano muzikos mokykla | Respublikinis vokalinės muzikos konkursas Irenos Jasiūnaitės vardo premijai laimėti (visa reikalinga suma – 1300,00, prašoma suma – 1300,00) | 1300,00 |
| 1.2. | Rokiškio kultūros centras | XXXIX Lietuvos profesionalių teatrų festivalio „Vaidiname žemdirbiams“ geriausio spektaklio premija (visa reikalinga suma – 3600,00, prašoma suma – 3600,00) | 3600,00 |
| Iš viso | | | 4900,00 |
| 2. Valstybinių ir kalendorinių švenčių ciklas | | |  |
| 2.1. | Rokiškio kultūros centras | Valstybinių ir kalendorinių švenčių bei atmintinų dienų renginių ciklas (11 renginių)  (visa reikalinga suma – 20800,00, prašoma suma – 20800,00) | 9000,00 |
| Iš viso | | | 9000,00 |
| 3. Lietuvos Respublikos Seimo nutarimais paskelbtų Valstybiniams metams, savivaldybės teminiams metams, jubiliejams paminėti skirti renginiai | | |  |
| 3.1. | Rokiškio Rudolfo Lymano muzikos mokykla | 140-ųjų mokyklos įkūrimo metinių minėjimo koncertas „Muzika – tai mano namai“ (visa reikalinga suma – 2070,00, prašoma suma – 1200,00) | 800,00 |
| Iš viso | | | 800,00 |
| 4. tęstiniai kultūros ir meno, bendruomenių santalkos renginiai, organizuoti daugiau kaip 10 metų, reikšmingi Rokiškio rajono identiteto puoselėjimui | | |  |
| 4.1. | Rokiškio kultūros centras | XXIV tarptautinis vargonų muzikos festivalis, skirtas čekų muzikui, pedagogui, vargonininkui, Rudolfui Lymanui (visa reikalinga suma – 20500,00, prašoma suma – 4000,00) | 2200,00 |
| 4.2. | Asociacija ,,Freskos“ | XVI Rokiškio klasikinės muzikos festivalis (visa reikalinga suma – 19230,00, prašoma suma – 5450,00) | 3000,00 |
| 4.3. | Rokiškio rajono savivaldybės Juozo Keliuočio viešoji biblioteka | Aukštaitijos regiono lėlių teatrų festivalis „Kai atgyja lėlės“ (visa reikalinga suma – 5850,00, prašoma suma – 1350,00) | 750,00 |
| 4.4. | Rokiškio rajono savivaldybės Juozo Keliuočio viešoji biblioteka | Tradicinė šventė „Širvynė 2023“ (visa reikalinga suma – 4600,00, prašoma suma – 4150,00) | 2300,00 |
| 4.5. | Rokiškio krašto muziejus | Muziejų naktis – įšaldyti muziejaus dešimtmečiai (visa reikalinga suma – 6250,00, prašoma suma – 4600,00) | 2100,00 |
| 4.6. | Rokiškio kultūros centras | Tradicinė folkloro šventė „Aušta aušrela“ (visa reikalinga suma – 1300,00, prašoma suma – 1300,00) | 0,00 |
| 4.7. | Pandėlio universalus daugiafunkcis centras | Valstybinių švenčių bei rajoninės svarbos ir etninę kultūrą puoselėjantys renginiai Pandėlio ir Kazliškio seniūnijose (visa reikalinga suma – 5174,00, prašoma suma – 4100,00) | 0,00 |
| Iš viso | | | 10350,00 |
| 5. Reprezentaciniai renginiai, teikiantys kokybišką pramogą ir laisvalaikio užimtumą, sulaukiantys vietos, regiono, šalies ir užsienio lankytojų gausos, reikšmingi Rokiškio rajono įvaizdžiui ir populiarinimui | | |  |
| 5.1. | Rokiškio jaunimo organizacijų sąjunga „Apvalus stalas“ | Jaunimo diskusijų, muzikos ir sporto festivalis „Rokiškis Youth Fest 2023“ (visa reikalinga suma – 10900,00, prašoma suma – 9000,00) | 6300,00 |
| 5.2. | Rokiškio kultūros centras | Žiemos švenčių renginių ciklas (visa reikalinga suma – 11250,00, prašoma suma – 11250,00) | 7300,00 |
| 5.3. | Rokiškio kultūros centras | Rokiškio miesto 524-ojo gimtadienio šventė (visa reikalinga suma – 32000,00, prašoma suma – 30000,00) | 17340,00 |
| Iš viso | | | 30940,00 |
| 6. Naują tradiciją formuojantys renginiai, siekiantys užpildyti menkai Rokiškio rajone išvystytą kultūros ir meno sritį, organizuoti ne daugiau kaip 3 metus | | |  |
| 6.1. | Rokiškio kultūros centras | Vaikų ir jaunimo teatrų festivalis „Juodasis katinas“ (visa reikalinga suma – 1990,00, prašoma suma – 750,00) | 730,00 |
| 6.2. | Viešoji įstaiga Rokiškio turizmo ir verslo informacijos centras | Pažintinis-orientacinis žaidimas „Rokituras“ (visa reikalinga suma – 7202,00, prašoma suma – 5437,00) | 5280,00 |
| 6.3. | Rokiškio kultūros centras | Tarptautinis teatrų festivalis „Theater Cluster“ (visa reikalinga suma – 19800,00, prašoma suma – 2800,00) | 0,00 |
| 6.4. | Obelių socialinių paslaugų namai | Regioninė šeimų šventė „Viena šeima – viena širdis“ (visa reikalinga suma – 5440,00, prašoma suma – 3110,00) | 0,00 |
| Iš viso | | | 6010,00 |
| 7. Respublikinių kultūros ir meno renginių rajoniniai konkursai bei atrankos | | |  |
| 7.1. | Obelių socialinių paslaugų namai | Regioninės armonikierių varžytuvės „Armoniką tik paėmiau“ (visa reikalinga suma – 1700,00, prašoma suma – 1700,00) | 1300,00 |
| 7.2. | Rokiškio turizmo ir amatų informacijos centras | Konkursinė liaudies meno mugė vaikams ,,Juozuko mugė“ (visa reikalinga suma – 1124,00, prašoma suma – 980,00) | 700,00 |
| 7.3. | Obelių socialinių paslaugų namai | Regioninės duetų ir tercetų varžytuvės „Skambėk, Obelija“ (visa reikalinga suma – 1600,00, prašoma suma – 1600,00) | 1000,00 |
| Iš viso | | | 3000,00 |
| **Iš viso kultūros ir meno renginiams** | | | **65000,00** |
| 8. Respublikiniai ir tarptautiniai sporto renginiai | | |  |
| 8.1. | VšĮ „Automoto projektai“ | „Cbet Rally Rokiškis 2023“ (visa reikalinga suma – 125000,00, prašoma suma – 19000,00) | 18050,00 |
| 8.2. | Lietuvos automobilių klubas | Tradicinis ralis „Aplink Lietuvą 2023“ (visa reikalinga suma – 74200,00, prašoma suma – 3000,00) | 1900,00 |
| **Iš viso sporto renginiams** | | | **19950,00** |

**Laukiami rezultatai:**

- sprendimu užtikrinama 2023 metų aukštos kultūrinės ir meninės vertės, aukšto meistriškumo sporto bei aktyvaus laisvalaikio renginių įvairovė;

- sprendimas leis renginių organizatoriams racionaliau planuoti 2023 metų veiklą bei lėšas;

- sprendimas leis pagrįstai planuoti Rokiškio rajono savivaldybės biudžeto Kultūros, sporto, bendruomenės, vaikų ir jaunimo gyvenimo aktyvinimo programos lėšas bei paspartins sutarčių su renginių organizatoriais administravimo procedūras.

**Finansavimo šaltiniai ir lėšų poreikis.** Rokiškio rajono savivaldybės biudžetas, Programos ,,Kultūros, sporto, bendruomenės, vaikų ir jaunimo gyvenimo aktyvinimas Nr. 3“ asignavimai. Patvirtinus sprendimo projekte nurodytą renginių sąrašą ir finansavimo planą, 2023 metais Rajono renginių programos lėšų poreikis – 65000,00 eurų; Respublikinių ir tarptautinių sporto renginių priemonės lėšų poreikis – 19950,00 eurų.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl nevertintinas antikorupciniu požiūriu.

Komunikacijos ir kultūros skyriaus vedėja Irena Matelienė